Norok

Norok alebo norka (pozri jazykovú poznámku nižšie) je slovenské rodové meno nasledujúcich druhov z rodu Mustela:
norok európsky/norka európska/tchor norok (európsky)/norok [v užšom zmysle] (Mustela lutreola, Lutreola lutreola, Putorius lutreola (lutreola))
norok (severo)americký/norka americká/(tchor) mink/tchor norok severoamerický (Mustela vison, Neovison vison, Lutreola vison, Putorius lutreola vison) 
†norok morský/norka morská (Mustela macrodon, Neovison macrodon, Lutreola macrodon, Mustela vison macrodon, Neovison vison macrodon) - druh vyhynutý koncom 19. storočia a zaraďovaný často pod norka amerického
zriedkavo aj: lasica kolonok/lasica sibírska/kolonok sibírsky/kolonok/norok sibírsky (Mustela sibirica, Lutreola sibirica, Putorius sibiricus, Kolonocus sibiricus) , vrátane Mustela itatsi

Zvláštny názov pre tieto druhy vyplýva z toho, že v staršej systematike existoval (u niektorých autorov) rod Lutreola (po slovensky teda norok), ktorý bol tvorený obyčajne práve týmito druhmi (najmä prvými tromi). V dnešnej systematike existuje namiesto rodu Lutreola už len podrod Lutreola (z rodu Mustela). Definícia (rozsah) tohto podrodu je sporná, ale najčastejšie dnes v literatúre buď zahŕňa len norka európskeho, alebo zahŕňa druhy norok európsky + lasica kolonok + lasica jávska (Mustella lutreolina) + lasica indonézska (Mustela nudipes) + lasica bielopása (Mustela strigidorsa); norok americký a morský sa teda dnes už každopádne nepovažuje za blízkeho príbuzného norka európskeho.

Jazyková poznámka 
Biologické texty aj právne predpisy v súčasnosti používajú tvar „norok“, staršie používali aj tvar „norka“.

Kodifikačná príručka Krátky slovník slovenského jazyka od roku 2020 považuje za správne obidva tvary (norok aj norka), pričom tvar norok je na rozdiel od tvaru norka označený ako "zool." výraz. V starších vydaniach tej istej príručky ako aj v aktuálnych Pravidlá slovenského pravopisu sa považuje za správny len tvar norka, keďže tvar norok vôbec nie je uvedený. Za vyslovene nesprávny považuje tvar norok aj príručka Slovenčina bez chýb (1998). Aj staršie vydania Pravidiel slovenského pravopisu (po druhej svetovej vojne) všetky uvádzajú len tvar norka. Naopak, Peciarov Slovník slovenského jazyka (1959-1968), Oravcova Príručka slovenského pravopisu pre školy (1986) a Slovník súčasného slovenského jazyka uvádzajú ako správne obidva tvary (teda norok aj norka).

Poznámky

Referencie 

Lasicovité